19. december 2022 Nr. 1558

**Kalaallit Nunaanni politiit sulinerannut atatillugu sumiiffinni siunnersuisartut pillugit nalunaarut**

Kalaallit Nunaannut eqqartuussinermut inatsit § 62 d, imm. 6, tunngavigalugu, tak. Inatsit pillugu nalunaarut nr. 1581, 13. december 2016-imeersoq kingullermik allanngortinneqartoq inatsit nr.572, 10. maj 2022-meersukkut, ima aalajangiisoqarpoq:

**§ 1.** Kalaallit Nunaannut eqqartuussinermut inatsimmi § 62 c, imm. 1-ip kingorna sumiiffimmi Kalaallit Nunaanni politiit sulinerat pillugu siunnersuisartussanik pilersitsisoqassaaq

*Imm. 2.* Sumiiffimmi siunnersuisartut Kalaallit Nunaannut eqqartuussinermut inatsimmi § 62 d, stk. 1-5-imit allassimasut tunngavigalugit isumagissavaat suliassanngortut.

**§ 2.** Politiit naalagaat sumiiffimmi siunnersuisartunut siulittaasuuvoq pilersissallugulu tassunga allattoqarfissaq, siunnersuisartut sullinnissaanut akisussasuusussaq.

*Imm. 2.* Naalakkersuisut kommunillu sinniisai allattoqarfiup pilersaarusiornerini siunnersuisartullu ataatsimiinnissaannik piareersaasiornerani ikiuussinnaapput.

**§ 3.** Politiit naalagaat sumiiffimmi siunnersuisartunik minnerpaamik ukiumut marloriarluni ataatsimiigiaqqusisassaaq. Aammali sumiiffimmi siunnersuisartunut ilaasortasoq ataaseq arlaqartulluunniit politiit naalagaannut saniatigut ataatsimiinnissamut aggersaaqqullugu qinnuigisinnaavaat.

*Imm. 2.* Siunnersuisartunut ilaasortaanngitsut taassuma ataatsimiinnerani najuussinnaatitaapput, tamanna pisariaqartinneqartillugu peqqutigalugu pineqartut ataatsimiissutigineqartussamut atatillugu immikkut ilisimasaqarnerat.

*Imm. 3.* Sumiiffimmi siunnersuisartut aalajangiisinnaapput, avataaneersut siunnersuisartut ataatsimiinnerat tamakkiisumik ilaannakuusumilluunniit najuuffigisinnaagaat. Taamatulli akuersisoqassappat, taava siunnersuisartuni ilaasortaasut amerlanerussuteqartut tamatumunnga akuersinissaat, aalajangiinerullu siunnersuisartunut siulittaasuusumit aamma ilalerneqartumik, aatsaat pisinnaavoq.

**§ 4.** Politiit naalagaata sumiiffimmi siunnersuisartut paasissutissanik tunniussivigiumanngissinnaavai, taamaaliornissaq naalagaaffiup isumannaatsumik ingerlanissaanut, nalagaaffiup illersornissaanut, nunanut allanut attaveqarnermut, inuiqatigiit iluanni ingerlatsivinnut, pitsaaliuinissamut, qulaajaanissamut, inatsisinik unioqqqutitsinernut atatillugu malersuinissanut imal. inuit ataasiakkaat inuunerannut aningaasaqarnermullu tunngasunut, tamanna annertuumik mianerinninnissamut kalluaattutut nalileruniuk.

**§ 5.** Sumiiffimmi siunnersuisartut politiit naalagaannut inassuteteqarsimappata, tak. Kalaallit Nunaannut eqqartuussinermut inatsimmi § 62 d, imm. 4, 2. imm, taava politiit naalagaat siunnersuisartunut malerugassiaasut pillugit ilisimatitsissuteqassaaq, nassuiaallugit peqqusineq malittarisassat tunngavigalugit qanoq ingerlassasoq. Politiillu naalagaata siunnersuisartunit peqqusineq malinneqarsinnaanngitsutut isigiguniuk, taava siunnersuisartut sapinngisamik piaarnerpaamik kingusinnerpaamillu ataatsimiinnissap tulliani tamatuminnga ilisimatissavai.

**§ 6.** Siunnersuisartunut ilaasortat paasissutissat mianernartut pillugit nipangiussisussaatitaapput, tak. aqutsinissamik inatsimmi peqqussummi Kalaallit Nunaannut atuuttussangortitaanikuusumi, nr. 1188, 27. december 1994-imeersumi § 27. § 3, imm. 2 naapertorlugu nipangiussisussaatitaapputtaaq kikkut, siunnersuisartut ataatsimiinneranni peqataasut.

**§ 7.** Sumiiffimmi siunnersuisartut suleriaasissartik namminneq aaliangissavaat.

**§ 8.** Nalunaarut atuutilissaaq 1. januar 2023.

*Inatsisinik atuutsitsinermut ministereqarfik, ulloq 19. december 2022*

Peter Hummelgaard

/ Marie Green